CELEX: 32021R2027
Language: hr
Date: 2021-09-13 00:00:00
Title: Delegirana uredba Komisije (EU) 2021/2027 оd 13. rujna 2021. o izmjeni Delegirane uredbe (EU) 2020/884 u pogledu odstupanja od Delegirane uredbe (EU) 2016/1149 radi suzbijanja krize uzrokovane pandemijom bolesti COVID-19 u sektoru vina i o izmjeni Delegirane uredbe (EU) 2016/1149

22.11.2021   
               
               
                  HR
               
               
                  Službeni list Europske unije
               
               
                  L 415/4
               
            
         DELEGIRANA UREDBA KOMISIJE (EU) 2021/2027
         оd 13. rujna 2021.
         o izmjeni Delegirane uredbe (EU) 2020/884 u pogledu odstupanja od Delegirane uredbe (EU) 2016/1149 radi suzbijanja krize uzrokovane pandemijom bolesti COVID-19 u sektoru vina i o izmjeni Delegirane uredbe (EU) 2016/1149
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 62. stavak 1. i članak 64. stavak 6.,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (2), a posebno njezin članak 53. točke (b) i (h),
         budući da:
         
                     (1)
                  
                  
                     Delegiranom uredbom Komisije (EU) 2020/884 (3) uveden je niz privremenih odstupanja od postojećih pravila, među ostalim od Delegirane uredbe Komisije (EU) 2016/1149 (4) u sektoru vina, kako bi se subjektima pomoglo da se lakše nose s posljedicama pandemije bolesti COVID-19. Međutim, unatoč korisnosti tih mjera, tržište vina nije uspjelo ponovno uspostaviti ravnotežu između ponude i potražnje.
                  
               
                     (2)
                  
                  
                     Pandemija bolesti COVID-19 nije pod kontrolom. Kampanje cijepljenja u nekim regijama Unije i u svijetu nisu dovoljne, a ograničenja kretanja i mjera ograničavanja socijalnih kontakata i dalje se primjenjuju u većini zemalja. Te mjere i dalje uključuju ograničenja povezana s putovanjima, brojem ljudi na društvenim okupljanjima, privatnim zabavama, javnim događanjima i mogućnošću konzumacije jela i pića izvan kuće. Ta ograničenja dovode do daljnjeg smanjenja potrošnje vina u Uniji, povećanja zaliha i općenito do poremećaja na tržištu. U nekim državama članicama trećina potrošnje vina povezana je s turizmom. Stoga se potrošnja vina nastavila smanjivati, a zalihe su i dalje velike. Zajedno s carinama koje su uvele Sjedinjene Američke Države i mrazom u Europi u travnju 2021., ti učinci pandemije snažno su negativno utjecali na prihode proizvođača vina u Uniji. Procjenjuje se da je kombinacija svih tih čimbenika imala učinak smanjenja prometa sektora vina Unije u prosjeku za 15 do 20 %, pri čemu su neka poduzeća prijavila gubitke do 40 %.
                  
               
                     (3)
                  
                  
                     Osim toga, nesigurnost u pogledu trajanja krize, koje je i dalje teško predvidjeti zbog brzih mutacija virusa, dodatno produbljuje postojeće znatne poremećaje na tržištu vina Unije. To znači da će oporavak sektora trajati dulje nego što se moglo predvidjeti početkom 2021. Stoga je primjereno nastaviti pružati privremenu i iznimnu potporu sektoru vina Unije kako bi se zaustavilo povećanje broja stečajeva o kojem se izvješćuje.
                  
               
                     (4)
                  
                  
                     Budući da se očekuje da će se pandemija bolesti COVID-19 i njezini učinci na tržište vina nastaviti i nakon 2021., što znači i tijekom velikog dijela financijske godine 2022., potrebno je produljiti primjenu mjera utvrđenih u članku 2. stavcima 1., 3., 4. i 6. Delegirane uredbe (EU) 2020/884 na razdoblje financijske godine 2022.
                  
               
                     (5)
                  
                  
                     Člankom 25. stavkom 1. Delegirane uredbe (EU) 2016/1149 predviđeno je da se potpora za uzajamne fondove iz članka 48. Uredbe (EU) br. 1308/2013 ograniči na 10 %, 8 % i 4 % doprinosa proizvođača uzajamnom fondu u prvoj, drugoj i trećoj godini njegove provedbe. Međutim, dosadašnje iskustvo pokazalo je da takve stope potpore ne potiču države članice da tu mjeru uključe u svoje programe potpore u sektoru vina ni gospodarske subjekte da podnesu zahtjev za potporu u okviru te mjere. Budući da su uzajamni fondovi važan instrument za upravljanje rizicima, uključujući rizike povezane s nepovoljnim klimatskim prilikama, kao što je kasna i osobito dugotrajna pojava jakog mraza u travnju 2021., i one povezane s poremećajima na tržištu, kao što su rizici koji su posljedica pandemije bolesti COVID-19, primjereno je udvostručiti stope potpore predviđene u članku 25. stavku 1. Delegirane uredbe (EU) 2016/1149 kako bi se subjektima u sektoru vina pružio snažniji poticaj da uspostave uzajamne fondove i kako bi im se osigurao način i potpora za zaštitu od budućih rizika.
                  
               
                     (6)
                  
                  
                     Primjereno je i da se tim povećanim poticajem obuhvati više od jedne tržišne godine jer je iskustvo pokazalo da je korištenje potpore za osnivanje uzajamnih fondova u prošlosti bilo vrlo ograničeno. Stoga je ključno imati dovoljno vremena za obavješćivanje i poticanje država članica i subjekata u sektoru vina da iskoriste tu iznimnu potporu. Osim toga, osnivanje uzajamnih fondova može trajati dulje od jedne godine. Stoga bi povećana potpora trebala obuhvaćati najmanje dvije godine. Zbog svih tih razloga potrebno je povećati financijski doprinos Unije potpori uzajamnim fondovima do kraja programskog razdoblja 2019.–2023.
                  
               
                     (7)
                  
                  
                     Delegirane uredbe (EU) 2020/884 i (EU) 2016/1149 trebalo bi stoga na odgovarajući način izmijeniti.
                  
               
                     (8)
                  
                  
                     Kako bi se osigurao kontinuitet između financijskih godina 2021. i 2022., ova bi Uredba trebala stupiti na snagu trećeg dana od dana objave u Službenom listu Europske unije i primjenjivati se od 16. listopada 2021.,
                  
               DONIJELA JE OVU UREDBU:
         
            Članak 1.
            Izmjene Delegirane uredbe (EU) 2020/884
            Članak 2. Delegirane uredbe (EU) 2020/884 mijenja se kako slijedi:
            
                        1.
                     
                     
                        stavak 1. zamjenjuje se sljedećim:
                        
                           „1.   Odstupajući od članka 22. Delegirane uredbe (EU) 2016/1149, u 2020., 2021. i 2022. zelena berba može se provoditi na istoj parceli tijekom dvije ili više uzastopnih godina.”;
                        
                     
                  
                        2.
                     
                     
                        u stavcima 3., 4. i 6. datum „15. listopada 2021.” zamjenjuje se datumom „15. listopada 2022.”.
                     
                  
         
            Članak 2.
            Izmjena Delegirane uredbe (EU) 2016/1149
            U članku 25. Delegirane uredbe (EU) 2016/1149 stavak 1. zamjenjuje se sljedećim:
            
               
                  „1.   Ako se upotrebljava za financiranje administrativnih troškova osnivanja uzajamnih fondova, potpora iz članka 48. Uredbe (EU) br. 1308/2013 ograničava se na sljedeći udio doprinosa proizvođača uzajamnom fondu u prvoj, drugoj i trećoj godini njegove provedbe: 20 %, 16 % i 8 %.”.
               
            
         
         
            Članak 3.
            Stupanje na snagu i primjena
            Ova Uredba stupa na snagu trećeg dana od dana objave u Službenom listu Europske unije.
            Primjenjuje se od 16. listopada 2021.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. rujna 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 347, 20.12.2013., str. 549.
         
         
            (2)  SL L 347, 20.12.2013., str. 671.
         
         
            (3)  Delegirana uredba Komisije (EU) 2020/884 оd 4. svibnja 2020. o odstupanju za 2020. od Delegirane uredbe (EU) 2017/891 u pogledu sektora voća i povrća te od Delegirane uredbe (EU) 2016/1149 u pogledu sektora vina u vezi s pandemijom bolesti COVID-19 (SL L 205, 29.6.2020., str. 1.).
         
            (4)  Delegirana uredba Komisije (EU) 2016/1149 оd 15. travnja 2016. o dopuni Uredbe (EU) br. 1308/2013 Europskog parlamenta i Vijeća u pogledu nacionalnih programa potpore u sektoru vina i izmjeni Uredbe Komisije (EZ) br. 555/2008 (SL L 190, 15.7.2016., str. 1.).